FÆLLES HOLDNING (EF) Nr. 64/98 fastlagt af Rådet den 13. oktober 1998 med henblik på vedtagelse af Rådets forordning (EF) nr. . . ./98 om ændring af forordning (EF) nr. 1734/94 om finansielt og fagligt samarbejde med de besatte områder (98/C 388/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag fra Kommissionen (1),

i henhold til fremgangsmåden i traktatens artikel 189 C (2), og

ud fra følgende betragtninger:

Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder (3) fastlægger detaljerede ordninger og regler for forvaltningen af Fællesskabets program for bistand og støtte til den palæstinensiske befolkning på Jordanflodens vestbred og i Gazastriben;

ifølge nævnte forordning skal Fællesskabet iværksætte et finansielt og fagligt samarbejde med Vestbredden og Gazastriben inden for rammerne af et femårsprogram; dette program udløber ved udgangen af 1998;

det vedvarende dødvande i fredsprocessen er den værste krise, siden fredsprocessen i Mellemøsten blev lanceret i 1991; den internationale økonomiske bistand har dog bidraget til at holde fredsprocessen i gang og yde støtte til Den Palæstinensiske Myndighed;

målet er at forhindre en yderligere forværring af den palæstinensiske økonomi og at udligne virkningerne af afspærringer og andre hindringer for udviklingen samt at bidrage til en forsvarlig forvaltning fra Den Palæstinensiske Myndigheds side og sikre budgetbalancen og at konsolidere den gennem en styrkelse af institutionerne;

målet er i sidste ende at opnå en bæredygtig økonomisk og social udvikling og at befordre demokratiet, menneskerettighederne og udviklingen af civilsamfundet;

Fællesskabet bør under de aktuelle omstændigheder fortsætte sin bistandsindsats; til dette formål bør der iværksættes en foranstaltning over en femårsperiode (1999-2003), og forordning (EF) nr. 1734/94 bør ændres tilsvarende; nærværende forordning bør revideres af Rådet inden to år og senest den 31. december 2000, for at der kan tages hensyn til den seneste udvikling, og for at den kan bringes på linje med Rådets reviderede forordning (EF) nr. 1488/96 af 23. juli 1996 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet (4);

udtrykket »de besatte områder« bør erstattes med »Vestbredden og Gazastriben« overalt i forordning (EF) nr. 1734/94;

efter artikel 4 i forordning (EF) nr. 1734/94 skal finansieringsafgørelser angående projekter og aktioner træffes efter proceduren i artikel 5; det er for at kunne reagere hurtigt og på en fleksibel måde formålstjenligt at fastsætte, at kun finansieringsafgørelser til over 2 000 000 ECU, undtagen sådanne, som vedrører rentegodtgørelser ved Bankens lån, træffes efter denne procedure;

Rådets afgørelse 97/256/EF af 14. april 1997 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (de central- og østeuropæiske lande, Middelhavslandene, landene i Latinamerika og Asien samt Sydafrika) (5) omfatter også garantier i nærværende område indtil år 2000 -

UDSTEDT FØLGENDE FORORDNING:

Artikel 1

Forordning (EF) nr. 1734/94 ændres således:

1) Titlen affattes således:

»Rådets forordning (EF) nr. 1784/94 af 11. juli 1994 om finansielt og fagligt samarbejde med Vestbredden og Gazastriben«.

2) Artikel 1 affattes således:

»Artikel 1

1. Fællesskabet gennemfører et finansielt og fagligt samarbejde med Vestbredden og Gazaområdet inden for rammerne af en femårig foranstaltning (1999-2003) for at bidrage til en bæredygtig økonomisk, politisk og social udvikling. Vedtages der nye finansielle overslag for perioden efter år 2000, skal samarbejdet fastlægges i overensstemmelse med disse overslag og være betinget af budgetmyndighedens fastlæggelse af beløbet som led i den årlige budgetprocedure.

2. Nærværende forordning skal revideres af Rådet inden to år og senest den 31. december 2000 på grundlag af en uafhængig vurdering af programmerne, som fastsat i artikel 6. Denne revision skal også tage hensyn til den seneste udvikling i området, og det bør også overvejes at bringe forordningen på linje med Rådets forordning (EF) nr. 1488/96 af 23. juli 1996 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet (*).

(*) EFT L 189 af 30.7.1996, s. 1. Forordningen er ændret ved forordning (EF) nr. 780/98 (EFT L 113 af 15.4.1998, s. 3).«

3) Artikel 2 ændres således:

a) I slutningen af stk. 1 tilføjes ordene »og udvikling af civilsamfundet« efter ». . . menneskerettighederne«.

b) I stk. 3 tilføjes følgende afsnit:

»Ovennævnte projekter og foranstaltninger skal bl.a. sigte på at fremme beskæftigelsen og jobskabelsen gennem forbedring af sociale tjenesteydelser og bekæmpelse af fattigdom.«

c) I stk. 5 og stk. 6 ændres »de besatte områder« til»Vestbredden og Gazastriben«.

4) I artikel 3 ændres »de besatte områder« til »Vestbredden og Gazastriben«.

5) Artikel 4, stk. 1-3, affattes således:

»1. Finansieringsafgørelser i henhold til denne forordning angående projekter og foranstaltninger til over 2 000 000 ECU, undtagen sådanne, som vedrører rentegodtgørelser ved Bankens lån, træffes efter proceduren i artikel 5.

2. Finansieringsafgørelser angående samlede bevillinger til fagligt samarbejde, erhvervsuddannelse og handelsfremme træffes efter proceduren i artikel 5. Kommissionen træffer inden for en samlet bevilling finansieringsafgørelser for beløb på 2 000 000 ECU og derunder.

Det i artikel 5 nævnte udvalg underrettes systematisk og straks og under alle omstændigheder inden det næste møde om finanseringsafgørelser vedrørende foranstaltninger til et beløb på 2 000 000 ECU og derunder.

3. Afgørelser, som ændrer finansieringsafgørelser, der er truffet efter proceduren i artikel 5, træffes af Kommissionen, når de ikke indebærer væsentlige ændringer eller supplerende forpligtelser på over 20 % af den oprindelige forpligtelse. Kommissionen underretter straks det i artikel 5 nævnte udvalg om sådanne afgørelser.«

6) Artikel 5, stk. 1, affattes således:

»1. Kommissionen bistås af MED-Udvalget, der er nedsat ved artikel 11 i forordning (EF) nr. 1488/96.«

7) Artikel 6, stk. 1, affattes således:

»1. Kommissionen undersøger, i hvilken udstrækning samarbejdet i medfør af denne forordning er gennemført, og sender årligt en rapport til Europa-Parlamentet og Rådet.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT C 253 af 12.8.1998, s. 15.

(2) Europa-Parlamentets udtalelse af 16. september 1989 (EFT C 313 af 12.10.1998, s. 66), Rådets fælles holdning af 13. oktober 1998 og Europa-Parlamentets afgørelse af . . . (endnu ikke offentliggjort i EFT).

(3) EFT L 182 af 16.7.1994, s. 4.

(4) EFT L 189 af 30.7.1996, s. 2. Forordningen er ændret ved forordning (EF) nr. 780/98 (EFT L 113 af 15.4.1998, s. 3).

(5) EFT L 102 af 19.4.1997, s. 33. Afgørelsen er ændret ved forordning (EF) nr. 348/98 (EFT L 155 af 29.5.1998, s. 53).

RÅDETS BEGRUNDELSE

I. INDLEDNING

1. Kommissionen forelagde den 23. juni 1998 Rådet et forslag til forordning om ændring af Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder. Forslaget er baseret på EF-traktatens artikel 130 W.

2. Europa-Parlamentet afgav førstebehandlingsudtalelse den 16. september 1998 (1).

3. Rådet fastlagde den 13. oktober 1998 sin fælles holdning i overensstemmelse med traktatens artikel 189 C.

II. MÅL

I betragtning af det vedvarende dødvande i fredsprocessen og den rolle, den internationale økonomiske bistand har spillet for at hindre en forværring af den palæstinensiske økonomi, vedtog Rådet den 23. februar 1998 en række konklusioner, hvori det i princippet godkendte en videreførelse af den finansielle bistand til Den Palæstinensiske Myndighed og opfordrede Kommissionen til snarest muligt at fremsætte forslag herom. Rådet noterede sig, at Kommissionen havde indledt en vurdering af den bistand, der var ydet inden for rammerne af programmet for 1994-1998, og det fandt, at der fuldt ud burde tages hensyn til resultaterne af denne vurdering i forbindelse med iværksættelsen af den fremtidige bistand. Rådet tilsluttede sig Kommissionens ønske om, at Den Palæstinensiske Myndighed fuldt ud opfylder sine løfter om gennemsigtighed og kontrol med bistandens anvendelse. Kommissionens forslag er således i overensstemmelse med dette hovedsigte, der går ud på at udstikke en retlig ramme for den fortsatte finansielle bistand til Vestbredden og Gazastriben under hensyn til Rådets konklusioner.

Der er indsat en bestemmelse om, at forordningen skal revideres efter to år, dvs. senest den 31. december 2000, for at tage hensyn til den seneste udvikling i regionen, vurdere iværksættelsen af samarbejdet og supplere indsatsen for at bringe denne forordning i overensstemmelse med MEDA-forordningen. Den fælles holdning indeholder desuden bestemmelser om udvalgsprocedurer, således at disse kan bringes i overensstemmelse med de procedurer, der gælder for MED-Udvalget, navnlig i forbindelse med proceduren for projekter til under 2 mio. ECU. Der er desuden tilføjet en række præciseringer vedrørende målsætningerne og de nærmere gennemførelsesbestemmelser for den finansielle bistand. Betegnelsen »de besatte områder« er ændret til »Vestbredden og Gazastriben«.

III. ANALYSE AF DEN FÆLLES HOLDNING

GENERELLE BEMÆRKNINGER

For så vidt angår videreførelsen af den finansielle bistand er der i den fælles holdning taget hensyn til et ændringsforslag fra Parlamentet, som Kommissionen har accepteret, om at fastsætte en varighed på fem år for perioden 1999-2003 (i stedet for en otteårig periode). Dette medfører ændringer i betragtningerne samt i den nye artikel 1 i forordningen fra 1994.

Rådet har ikke accepteret Parlamentets ændringsforslag 4 og 5 i sin fælles holdning. Efter Rådets opfattelse bør drøftelserne mellem institutionerne om udvalgsprocedurer foregå ud fra mere overordnede betragtninger.

SPECIFIKKE BEMÆRKNINGER

Betragtninger

Sjette betragtning er ændret for at tage hensyn til forordningens nye gyldighedsperiode.

Den fælles holdning medtager den sidste betragtning, som Parlamentet har foreslået, og hvori der henvises til Rådets afgørelse 97/256/EF af 14. april 1997 om en fællesskabsgaranti for lån fra EIB.

Artikel 1

- Artikel 1, stk. 1

Den fælles holdning medtager Parlamentets ændringsforslag 6, idet der henvises til de nye finansielle overslag for perioden efter år 2000.

- Artikel 1, stk. 2

Rådet har fundet det nødvendigt at ændre Kommissionens forslag, således at der i bestemmelsen om revision efter to år indsættes en bredere henvisning til den vurdering, der er omhandlet i artikel 6 i forordningen fra 1994, da resultaterne af denne vurdering ikke bør foregribes.

Parlamentets forslag til ændring af artikel 4

i) stk. 2, andet afsnit

Kommissionen har ikke foreslået at medtage Parlamentets ændringsforslag 4, der lægger op til, at budgetmyndigheden underrettes af Kommissionen om finansieringsafgørelser. Rådet har tilsluttet sig Kommissionens synspunkt, der er i overensstemmelse med hidtidig praksis med hensyn til udvalgsprocedurer.

ii) stk. 2, tredje afsnit

Parlamentets ændringsforslag 4, der lægger op til at lade dette afsnit udgå, er ikke blevet accepteret af Kommissionen, og Rådet har fulgt denne holdning, da afsnittet svarer til den procedure, der reelt anvendes i MED-Udvalget, der er nedsat ved MEDA-forordningen (artikel 9, stk. 5).

iii) stk. 1a og 1b

Kommissionen har ikke foreslået at medtage de tilføjelser, Parlamentet har foreslået (ændringsforslag 5). Rådet har tilsluttet sig Kommissionens holdning med den begrundelse, at en af målsætningerne med dette forslag er at indsætte de samme bestemmelser i forordningen fra 1994 som dem, der findes i MEDA-forordningen, navnlig bestemmelserne om MED-Udvalget.

(1) EFT C 313 af 12.10.1998, s. 66.